**Lietuvos LAF taurės varžybos**

**2021 m. vasario 5 – 6 d., Šiauliai**

Šiaulių lengvosios atletikos ir sveikatingumo centro maniežas,

Daukanto g. 25, Šiauliai

**Varžybų dalyvių karantino reikalavimų laikymosi PROTOKOLAS**

Vadovaujantis LR sveikatos ministro 2020 m. gruodžio  17  d. Nr. V-2932 sprendimu :

* Lietuvos LAF taurės varžybos vykdomos be žiūrovų.
* Sportininkai, treneriai, prieš išvykdami į varžybas, privalo atsakingai įvertinti esamą situaciją ir savo sveikatos būklę.
* Į maniežą gali patekti tik sportininkai ir jų treneriai, komandų vadovai, kurie iš anksto užsiregistravo į varžybas LLAF varžybų sistemoje LAVIS, taip pat varžybų teisėjai, aptarnaujantis personalas, LLAF oficialūs asmenys. Asmenų sąrašą suderina ir patvirtina varžybų organizatoriai.
* Visiems, į maniežą įeinantiems asmenims, tikrinama kūno temperatūra. Jeigu kūno temperatūra viršija 37.3oC, asmuo į maniežą neįleidžiamas.
* Į maniežą nėra įleidžiami asmenys, kuriems aiškiai pasireiškia ūmių viršutinių takų ligų požymiai (karščiavimas, kosulys, pasunkėjęs kvėpavimas ir pan.).
* Visi, įeinantys į maniežą privalo dėvėti nosį ir burną dengiančias apsaugos priemones.
* Sportininkai ir kiti asmenys turi laikytis ne mažesnio kaip 2 metrų atstumo tarp asmenų ar asmenų grupių, dezinfekuoti rankas specialiomis dezinfekcinėmis priemonėmis.
* Sportininkai privalo visą laiką dėvėti nosį ir burną dengiančias apsaugos priemones, išskyrus apšilimo ir rungties atlikimo metu. Sportininkai, kurie savo rungtyje atlieka bandymus, jų atlikimo metu nosį ir burną dengiančios apsaugos priemonės nedėvi. Laukdamas kito savo bandymo, privalo dėvėti nosį ir burną dengiančią apsaugos priemonę.
* Pasibaigus rungčiai, sportininkas palieka sektorių ar bėgimo takelį. Griežtai laikytis maniežo darbuotojų nurodymų.
* Sportininkas ne apšilimo ir ne rungties atlikimo metu privalo būti jo komandai manieže nurodytoje vietoje. Komandų vadovai užtikrina, kad būtų laikomasi šio reikalavimo.
* Tarp asmenų, sėdinčių ant suolelio, turi būti palikta bent viena laisva vieta.
* Apdovanojimų ceremonijos metu visi asmenys privalo dėvėti nosį ir burną dengiančias apsaugos priemones.
* Varžybų teisėjai, aptarnaujantis personalas visą laiką privalo dėvėti nosį ir burną dengiančias apsaugos priemones bei vienkartines pirštines rankų apsaugai, kuriomis aprūpins varžybų organizatoriai.
* Panaudotas sporto inventorius ir priemonės turi būti nuvalytos ir dezinfekuotos.
* Sportininkams ir kitiems asmenims rekomenduojama vengti tiesioginio fizinio kontakto.
* Sportininkas ar kitas asmuo, kuriam pasireiškia viršutinių kvėpavimo takų ligų požymiai (karščiavimas, kosulys, pasunkėjęs kvėpavimas ir pan.), nedelsiant palieka maniežo patalpas.
* Kiekvienas asmuo privalo elgtis sąmoningai ir atsakingai bei laikytis visų Lietuvos Respublikos Vyriausybės sveikatos apsaugos ministerijos reikalavimų.

Lietuvos lengvosios atletikos federacija